ສມປຊ ສຳເລັດກອງປະຊຸມ ສະຫຼຸບຖອດຖອນບົດຮຽນຂັ້ນຜູ້ບໍລິຫານ ໂຮງຮຽນການເມືອງ-ການປົກຄອງທ້ອງຖິ່ນທົ່ວປະເທດ
ໃນວັນທີ 28-30 ກັນຍາ 2016 ທີ່ຜ່ານມາ ສະຖາບັນການເມືອງ ແລະ ການປົກຄອງແຫ່ງຊາດ ໄດ້ຈັດກອງປະຊຸມສະຫຼຸບຖອດຖອນບົດຮຽນ ຜູ້ບໍລິຫານ ໂຮງຮຽນການເມືອງ- ການປົກຄອງທ້ອງຖິ່ນ ທົ່ວປະເທດໄລຍະ 2011-2015 ແລະ ທິດທາງແຜນການປີ 2016-2020 ໂດຍການເປັນປະທານຂອງ ທ່ານ ຮສ ປອ ທອງສະລິດ ມັງໜໍ່ເມກ ກຳມະການສູນກາງພັກ, ສະມາຊິກ ສະພາແຫ່ງຊາດ, ເລຂາຄະນະບໍລິຫານງານ ພັກ, ຫົວໜ້າ ສມປຊ ພ້ອມດ້ວຍ ຄະນະພັກ, ຄະນະອຳນວຍການ, ມີ ຄະນະປະຈຳພັກແຂວງ, ນະຄອນ ຫຼວງ, ກະຊວງ ແລະ ອຳນວຍການໂຮງຮຽນການເມືອງ-ການປົກຄອງແຂວງໃນທົ່ວປະເທດເຂົ້າຮ່ວມ.
ໃນທີ່ປະຊຸມໄດ້ຮັບຟັງບົດລາຍງານຂອງການຈັດຕ້ັງປະຕິບັດຕະຫຼອດໄລຍະ 5 ປີ (2011-2015) ທີ່ຜ່ານມາ ແລະ ທິດທາງແຜນການ 2016-2020 ຈາກ ທ່ານ ປທ ຈອມແສງ ສະຫລີພົມ ຫົວໜ້າກົມວິຊາ ການເຊິ່ງມີບາງຕອນເພິ່ນກ່າວວ່າ: ບັນດາໂຮງຮຽນການເມືອງ-ການປົກຄອງຖິ່ນແຫ່ງຕ່າງໆ ໃນທົ່ວປະເທດ ໄດ້ເອົາໃຈໃສ່ຈັດຕັ້ງປະຕິບັດ ຫຼັກສູດການຮຽນ-ການສອນ ຕາມຫຼັກສູດ ຂອງແຕ່ລະຊັ້ນຮຽນເຊັ່ນ: ຊັ້ນອະນຸ ປະລິນຍາ, ຊັ້ນກາງ, ຊັ້ນຕົ້ນ ແລະ ຝຶກອົບຮົມ ລະບົບ 45 ວັນ ໄລຍະສັ້ນ, ອັນໄດ້ເຮັດໃຫ້ການບຳລຸງ, ກໍ່ສ້າງພະນັກງານ, ສະມາຊິກພັກເປັນຂະບວນການຟົດຟື້ນໃນທົ່ວປະເທດ, ສາມາດຕອບສະໜອງໄດ້ຕາມ ຄວາມຕ້ອງການຂອງໜ້າທີ່ການເມືອງ ໃນແຕ່ລະໄລຍະໄດ້ເຮັດໃຫ້ພະນັກງານ, ສະມາຊິກພັກມີຄວາມຮູ້, ຄວາມສາມາດ, ທັງຮູ້ໝູນໃຊ້ທິດສະດີ ເຂົ້າໃນການຈັດຕັ້ງປະຕິບັດໜ້າທີ່ການເມືອງຂອງຕົນ ຢ່າງຖືກຕ້ອງ ແລະ ສ່ອດຄ່ອງຕາມແນວທາງຂອງພັກ ແລະ ນະໂຍບາຍຂອງລັດໃນແຕ່ລະໄລຍະ ໄປພ້ອມກັບການເຕີບ ໃຫຍ່ຂະຫຍາຍຕົວນັ້ນ, ມີຫຼາຍໂຮງຮຽນໄດ້ພັດທະນາພື້ນຖານໂຄງລ່າງເພື່ອຕອບສະໜອງ ໃຫ້ແກ່ການ ຮຽນ-ການສອນ ໄດ້ສາມາດຮັບເອົາພະນັກງານ, ສະມາຊິພັກ ເຂົ້າມາສຶກສາຄົ້ນຄວ້າຮ່ຳຮຽນທິດສະດີການ ເມືອງ ແລະ ການປົກຄອງໄດ້ຫຼາຍລະບົບຕໍ່ປີທັງເປັນການຍົກລະດັບ ແລະ ປັບປຸງການຈັດຕັ້ງ ແລະ ວິຊາ ສະເພາະໃຫ້ສອດຄ່ອງໄດ້ມີການວາງຄຳຂວັນ "ຄູສອນດີ, ນັກຮຽນເກັ່ງ ມີລະບຽບວິໄນເຂັ້ມງວດ" ແລະ ເຮັດໃຫ້ການຮຽນ-ການສອນດີຂຶ້ນໃນແຕ່ລະດ້ານຢ່າງມີຈຸດສຸມ. ຫຼັງຈາກນັ້ນ, ທ່ານ ປທ ນ. ໃບຊ່ຽນ ມູນຕີວົງ ຄະນະພັກ, ຫົວໜ້າກົມຈັດຕັ້ງພະນັກງານ ສມປຊ ກໍໄດ້ສືບຕໍ່ຜ່ານເນື້ອໃນເອກະສານ ກ່ຽວກັບພາລະບົດ ບາດການເຄື່ອນໄຫວຂອງໂຮງຮຽນການເມືອງ-ການປົກຄອງທ້ອງຖິ່ນ ແລະ ເອກະສານຈຳນວນໜຶ່ງ. ພ້ອມ ດຽວກັນນີ້, ໃນທີ່ປະຊຸມໄດ້ແລກປ່ຽນຄຳເຫັນ ແລະ ຄຳສະເໜີຕໍ່ກັບບົດລາຍງານຢ່າງເປັນເອກະສັນ
ໃນຕອນທ້າຍຂອງພິທີດັ່ງກ່າວ, ທ່ານ ຮສ ປອ ທອງສະລິດ ມັງໜໍ່ເມກ ໄດ້ສະແດງຄາວມຊົມເຊີຍຕໍ່ ກັບໂຮງຮຽນການເມືອງ-ການປົກຄອງ ແຕ່ລະແຂວງ ທີ່ມີຜົນງານອັນໃຫຍ່ຫຼວງ ໃນການປະກອບສ່ວນ ການພັດທະນາຊັບພະຍາກອນມະນຸດ ເຮັດໃຫ້ພະນັກງານນຳພາຫຼັກແຫຼ່ງແຕ່ລະແຂວງໄດ້ເປັນຢ່າງດີ ພ້ອມ ກັນນັ້ນ, ປະທານກອງປະຊຸມ ໄດ້ສັງລວມເນື້ອໃນຂອງກອງປະຊຸມ ພ້ອມໄດ້ໂອ້ລົມ ແລະ ໃຫ້ທິດຊີ້ນຳ ໃຫ້ຜູ້ ບໍລິຫານໂຮງຮຽນການເມືອງ-ການປົກຄອງ ແຕ່ລະແຂວງເອົາໃຈໃສ່ຕື່ມ ໃນການກໍ່ສ້າງ, ບຳລຸງພະນັກງານ ໃຫ້ເນັ້ນປະສິດທິພາບຂອງການຮຽນ-ການສອນ ບໍ່ແລ່ນນຳປະລິມານ ເຊິ່ງເປັນຈຸດໜຶ່ງທີ່ຕ້ອງໄດ້ບຸກທະລຸ, ປັບປຸງເຕັກນິກການຖ່າຍຖອດການສິດສອນຂອງ ຄູ-ອາຈານ ແລະ ສຸມໃສ່ໃນການກໍ່ສ້າງພະນັກງານຢູ່ ຮາກຖານບ້ານ, ຮາກຖານເມືອງ ດ້ວຍການຝຶກອົບຮົມໃຫ້ທົ່ວເຖິງ ແລະ ເປັນທີ່ຍອມຮັບຂອງສັງຄົມ.
ຂ່າວ/ພາບ: ຕາອັອດ ແສນທະວີສຸກ